Top-advokaat gaan De Ruyter ondersoekAndré de Ruyter. (Foto: ANA) Die senior advokaat Ishmael Semenya is aangestel om die bewerings van rassisme teen Eskom se uitvoerende hoof, André de Ruyter, te ondersoek. Die kragvoorsiener het Donderdag in ’n verklaring gesê sy direkteure het versoek dat Semenya die onafhanklike ondersoek na die bewerings teen De Ruyter doen. Semenya het ingestem en sal na afloop van die ondersoek sy bevindige en aanbevelings so gou as moontlik bekend maak. Semenya is ook versoek om aanbevelings te doen oor hoe die raad behoort op te tree teenoor enige spesifieke individue, indien daar enige ongerymdhede gedurende die ondersoek aan die lig kom. Luidens die verklaring staan dit Semenya vry om enige dokumente van Eskom aan te vra en te ontvang. Hy is ook gemagtig om enige getuies te raadpleeg wat as relevant en nodig geag word vir die doeleindes van die ondersoek. “Die direksie versoek dat Semenya ruimte gegee word om die ondersoek ongehinderd uit te voer en die ondersoek te voltooi sodat hy die verslag so spoedig moontlik bekend kan maak.” Maroela Media het vroeër berig De Ruyter word daarvan beskuldig dat hy van swart verskaffers wil ontslae raak ten gunste van wit ondernemings. Die parlement se staande komitee oor openbare rekeninge (Skoor) het vroeër vandeesmaand ook aangekondig hy gaan ŉ ondersoek doen na “baie ernstige bewerings” teen De Ruyter. Dít nadat Solly Tshitangano, Eskom se nou geskorste hoofverkrygingsbeampte, sekere bewerings teen De Ruyter en ander senior Eskom-amptenare in ŉ brief aan die komitee gemaak het. De Ruyter is in Januarie verlede jaar as uitvoerende hoof by die beleërde kragvoorsiener aangestel. Hy was voorheen onder meer die uitvoerende hoof van die verpakkingsmaatskappy Nampak.